ธุรกิจประกันบุกสังคมออนไลน์
หวังกม.รับรองสแกนลายมือชื่อคาดปี&#8217;56 ทำยอดขายได้10%
18 ส.ค. 2554

หวังกม.รับรองสแกนลายมือชื่อคาดปี’56 ทำยอดขายได้10%
บริษัทประกันภัยชั้นนำไทย รุกสร้างแบรนด์ในสังคมออนไลน์ ดึงคนแนวคิดใหม่เข้าสู่การทำงานบนอินเทอร์เน็ต หวัง กม.รับรองลายเซ็น 
น.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บริษัท อยุธยา อลิอันซ์ ซี.พี. (เอเอซีพี) เปิดเผยว่า ประเทศไทยยังไม่สามารถทำการขายผ่านออนไลน์ได้ เนื่องจากกฎหมายยังต้องการลายเซ็นจริง การเซ็นผ่านอิเล็กทรอนิกส์ยังใช้ไม่ได้ แต่หากเมื่อไหร่กฎหมายไทยรับรองลายเซ็นผ่านการสแกนจะทำให้ช่องทางการขายผ่านสังคมออนไลน์เป็นจริงและพัฒนาไปได้อีกมาก
“บริษัททดลองมาตั้งแต่ปี 2550 สุดท้ายทำได้เพียงการสร้างแบรนด์ผ่านช่องทางสังคมออนไลน์ ตั้งแต่สมัยไฮไฟว์ (hi5) ยังดังๆ ต่อมาเป็นเฟซบุ๊ก ทวิตเตอร์ สู่กลุ่มตลาดคนรุ่นใหม่ เพื่อทำให้คนกลุ่มนี้คุ้นเคยกับชื่อบริษัท สินค้า เป็นการให้ความรู้ไปในตัว ถ้าสนใจก็โทร.เข้ามาจะมีตัวแทนไปบริการ ซึ่งการขายยังต้องใช้คนกลาง” น.ส.พัชรา กล่าว 
น.ส.พัชรา กล่าวว่า สำหรับเฟซบุ๊กเติบโตเร็วมาก คนไทยหันมาใช้เฟซบุ๊ก 8-10 ล้านคนแล้ว บริษัทมีสมาชิกเฟซบุ๊กเพิ่มเป็น 3.7 หมื่นคน ภายใน 5 ปี จาก 4,000 คน ถือว่าเป็นบริษัทประกันชีวิตที่มีสมาชิกเพิ่มขึ้นเร็วที่สุดในโลก หากจัดอันดับจากบริษัทประกันชีวิตด้วยกัน สิ่งที่ได้มาจากสังคมออนไลน์ไม่ใช่เรื่องยอดขาย แต่ได้การสร้างแบรนด์และให้ความรู้เรื่องประกันชีวิต รู้ว่าคนกลุ่มนี้คิดอะไร เป็นแนวโน้มเดียวกับทั่วโลก ในการหันมามองสังคมออนไลน์ 
นายอังกูร ศรีกัลยาณบุตร ผู้อำนวยการฝ่าย กลุ่มงานสื่อสารการตลาด บริษัท ไทยประกันชีวิต เปิดเผยว่า บริษัทได้พัฒนาโครงการ IService ซึ่งเป็นบริการข้อมูลออนไลน์สำหรับลูกค้า โดยลูกค้าสามารถลงทะเบียนผ่านเว็บไซต์บริษัทเพื่อตรวจสอบข้อมูลต่างๆ ได้ด้วยตนเอง ปัจจุบันมีลูกค้าลงทะเบียนและใช้บริการแล้วกว่า 5,000 ราย 
นอกจากนี้ บริษัทยังมีโครงการนักขายไร้ขีดจำกัด หรือ Cyber Agent มาตั้งแต่ปี 2548 ซึ่งเป็นกลุ่มตัวแทนที่สนใจด้านเทคโนโลยี และนำมาประยุกต์ใช้ในงานขาย ทั้งคอมพิวเตอร์โน้ตบุ๊ก สมาร์ตโฟน สามารถตอบสนองความต้องการของลูกค้าได้รวดเร็ว ซึ่งปัจจุบันมีนักขายไร้ขีดจำกัดรวม 8,900 คน
บริษัท แอคเซนเจอร์ บริษัทที่ปรึกษาระหว่างประเทศ ออกรายงาน ความก้าวหน้าของอุปกรณ์สื่อสารเคลื่อนที่และเครือข่ายสังคมออนไลน์ทำให้พฤติกรรมผู้บริโภคเปลี่ยนไป ทำให้บริษัทประกันภัยในเอเชียแปซิฟิกลงทุนเพื่อเข้าถึงลูกค้าในช่องทางนี้มากขึ้น
ทั้งนี้ ทางแอคเซนเจอร์ ได้ทำการสำรวจทั่วโลก พบว่าเบี้ยประกันภัยที่ผ่านเว็บไซต์และการรวบรวมข้อมูลออนไลน์มี 4% ผ่านช่องทางที่ปรึกษา 66% และคาดว่าปี 2556 รายได้จากช่องทางออนไลน์จะเพิ่มขึ้นมาอยู่ที่ 10% เฉพาะบริษัทประกันภัยรายใหญ่ในเอเชียแปซิฟิกจะได้รายรับผ่านเว็บไซต์ถึง 13%